念昔遊四首  其一
作者：胡仲弓
朝代：宋

paragraphs: 昔年遊徑山，身在九天上。
倚欄少徘徊，八極歸一望。
秋容澹如洗，景物呈萬狀。
松風奏琴筑，烟嶼列屏障。
清遠嘯枯藤，野鶴唳幽曠。
僧僮課梵唄，婉娩如學唱。
解带臨西風，灑落無盡藏。
緇流亦可人，邀往坐清曠。
盤飧飣黄獨，侑之茅柴釀。
感師有古意，愧我無酒量。
長嘯下山來，一路時膽壯。
重作記遊篇，付之覆瓿醤。